የአፍሪካ፣ የካረቢያንና የፓስፊክ ፓርላማ ጉባዔ የአፍሪካ ኅብረት በዓለም ዓቀፉ የወንጀለኞች ፍርድ ቤት ላይ የያዘውን አቋም ደገፈው
– የአፍሪካ የካረቢያንና የፓስፊክ አገራት ፓርላማ ጉባዔ የአፍሪካ ኅብረት በዓለም ዓቀፉ የወንጀለኞች ፍርድ ቤት ላይ የያዘውን አቋም እንዲደግፍ የቀረበው ጥያቄ ተቀባይነት ማግኘቱን የሕዝብ ተወካዮች ምክር ቤት አፈጉባዔ አስታወቁ፡፡ የአፍሪካ የካረቢያንና የፓስፊክ አገራት ፓርላማ 34ኛ መደበኛ ጉባዔ ትላንት በአፍሪካ ኢኮኖሚ ኮሚሽን በተካሄደበት ወቅት አፈ ጉባዔ አባዱላ ገመዳ እንደገለጹት ዓለም ዓቀፉ የወንጀለኞች ፍርድ ቤት በተለይ ከቅርብ ጊዜ ወዲህ የአፍሪካ መሪዎችን ለዓለም ዓቀፉ ፍርድ ቤት ለማቅረብ እየተንቀሳቀሰ ነው፡፡ ኢትዮጵያ ይህንኑ እንቅስቃሴ ስትቃወም መቆየቷንና በቅርቡም የአፍሪካ ኅብረት የመሪዎች ጉባዔ ተመሳሳይ አቋም መወሰዱን ገልጸዋል፡፡ ኢትዮጵያና የአፍሪካ ኅብረት ዓለም ዓቀፉ የወንጀለኞች ፍርድ ቤት በአፍሪካ በሕዝብ የተመረጡ መሪዎች ለፍርድ እንዲቀርቡ የሚያካሂደው እንቅስቃሴ ሚዛናዊነት የጎደለው ነው የሚል አቋም እንዳላቸውም አስታውቀዋል፡፡ ይህንን የአፍሪካ ኅብረት አቋም በመያዝ ከአፍሪካ የተውጣጡ ተወካዮች ወደ አሜሪካ ኒውዮርክ በመጓዝ ለጸጥታው ምክር ቤት ማቅረባቸውንም ተናግረዋል፡፡ ይህንን የአፍሪካ ኅብረት አቋም ሰባት አገራት መደገፋቸውንና ዛሬ በአዲስ አበባ በመካሄድ ላይ ባለው የአፍሪካ የካረቢያንና የፓስፊክ አገራት ፓርላማ 34ኛ መደበኛ ጉባዔ ቀርቦ በካረቢያንና በፓስፊክ አገራት ፓርላማ አባላት ድጋፍና ተቀባይነት ማግኘቱን ማግኘቱን ይፋ አድርገዋል፡፡ የአፍሪካን አቋም የካረቢያንና የፓስፊክ አገራት መደገፋቸው ትልቅ ፖለቲካዊ እንድምታ እንዳለውና ትልቅ አቅምም የሚፈጥር እንደሆነ ገልጸዋል፡፡ አፈ ጉባዔ አባዱላ እንደገለጹት በጉባዔው ላይ በአፍሪካ፣ ካረቢያንና ፓስፊክ አገሮች ያሉ ችግሮች ላይ ውይይት ይካሄዳል፡፡ በተለይም በማሊ፣ በመካከለኛው አፍሪካ፣ በሶማሊያ ጉዳይ ላይ ውይይት እንደሚካሄድ ጠቅሰው ጉባዔው በዴሞክራሲ፣ በመልካም አስተዳደርና በሰብዓዊ መብት አጠባበቅ ላይ የጋራ አቋም እንደሚይዝ ይጠበቃል፡፡ የአፍሪካ፣ ካረቢያንና ፓስፊክ ፓርላሜንታዊ ጉባዔ ፕሬዚዳንት ዶክተር ጆይስ ላቦሶ የአፍሪካ የካረቢያንና የፓስፊክ አገራት ፓርላማ 34ኛ መደበኛ ጉባዔ በአባል አገራቱ የፖለቲካ ጉዳዮች፣ የኢኮኖሚ ልማት፣ ፋይናንስና ንግድ ጉዳዮች እንዲሁም የማኅበራዊና አካባቢ ጉዳዮች በሚያቀርቧቸው ሪፖርቶችና በሌሎችም ጉዳዮች ላይ እንደሚወያይ ገልጸዋል፡፡ ጉባዔው ኮሚቴዎቹ በሚያቀርቧቸው ሪፖርቶችና በሌሎችም ዓለም ዓቀፍ ጉዳዮች ላይ በወያየት የተለያዩ ውሳኔዎችን እንደሚያሳልፍም አስታውቀዋል፡፡ የአፍሪካ፣ የካረቢያንና የፓስፊክ አገራት ቡድን ዋና ጸሐፊ አልሃጂ ሙሐመድ ሙሙኒ የአባል አገራቱ የፓርላማ አባላት ከአውሮፓ ኅብረት ጋር የሚያካሂዱት የጋራ ጉባዔ በዓለም ላይ በሰሜንና ደቡብ ፓርላማዎች መካከል የሚካሄድ ብቸኛው የፖለቲካ ውይይት እንደሆነ ተናግረዋል፡፡ የጋራ ጉባዔው በፖለቲካ፣ በልማትና በሌሎች ዓለም ዓቀፍ ጉዳዮች ላይ ውይይት በማካሄድ የጋራ መግባባት ላይ ይደርሳል ተብሎ እንደሚጠበቅ አመልክተዋል፡፡ የአፍሪካ፣ ካረቢያንና ፓስፊክ እና የአውሮፓ ኅብረት ጥምር የፓርላማ አባላት 26ኛ መደበኛ ጉባዔ በመጪው ሰኞ ይጀመራል፡፡ በዚህ ጉባዔ የአፍሪካ፣ ካረቢያንና ፓስፊክ እና የአውሮፓ ኅብረት ጥምር የፓርላማ አባላት በጋራ ጉዳዮች ላይ የሚግባቡበት፣ የዴሞክራሲና የመልካም አስተዳደር ጉዳዮች ላይ እንደሚወያዩና የጋራ አቋም የሚይዙበት እንደሆነ አፈጉባዔ አባዱላ ገመዳ ገልጸዋል፡፡ በጉባዔው ላይ የጥምር ፓርላማው ጉባዔ የዓለም ንግድ ድርጅት አባል ለመሆን ውጤታማ የሆነ ስምምነት ይደርሳል ተብሎ እንደሚጠበቅ ተናግረዋል፡፡ ይህ ጉባዔ ውይይት ብቻ የሚካሄድበት ሳይሆን የኢትዮጵያን መልካም መልካም ገጽታ ለመገንባትና የዓለም አገራት እንዲገነዘቡት የሚያስችል ሁኔታን እንደሚፈጥርም ገልጸዋል፡፡ ኢትዮጵያ በአረንጓዴ ኢኮኖሚ፣ በቤቶች ልማትና በአነስተኛና ጥቃቅን የሥራ መስኮች በተለይ ለወጣቶችና ለሴቶች የሥራ ዕድል ፈጠራ የምታደርገው እንቅስቃሴ ለጉባዔው እንደሚቀርብም ተናግረዋል፡፡ ኢትዮጵያ እያካሄደች ያለችው ይህ መልካም ተግባር በሌሎች አገራት የተለመደ ባለመሆኑ ጉባዔው ይህንን ለሌሎች አገራት ለማስተዋወቅና ልምድ ለመለዋወጥ ጥሩ ዕድል እንደሚፈጥር አመልክተዋል፡፡ እንደ አፈ ጉባዔ አባዱላ ገለጻ የአፍሪካ፣ ካረቢያንና ፓስፊክ እና የአውሮፓ ኅብረት ፓርላማ የጋራ ጉባዔ ቀጣይነት ያለው መድረክ ነው፡፡ ምናልባትም በዓለም ላይ ካሉት ፓርላማዎች እየተጠናከረ የመጣ ነው ብለዋል፡፡ የጋራ ጉባዔው ከምዕተ ዓመቱ የልማት ግብች አኳያ አገሮች ያሉበትን ደረጃ ይገመግማል፡፡ የተለያዩ የውሳኔ ሃሳቦችን ያጸድቃል ተብሎ ይጠበቃል፡፡ በአፍሪካ፣ ካረቢያንና ፓስፊክ እና የአውሮፓ ኅብረት ፓርላማ የጋራ ጉባዔ ላይ 200 ያህል የፓርላማ አባላት እንደሚሳተፉ የአፍሪካ፣ ካረቢያንና ፓስፊክ ፓርላማ ሴክሬታርያት ገልጿል፡፡(ኢዜአ)